ประกาศคณะกรรมการกํากับตลาดทุนที่ ทจ. 35/2551เรื่อง การแต่งตั้งและอํานาจหน้าที่ของคณะอนุกรรมการวินิจฉัยการเข้าถือหลักทรัพย์เพื่อครอบงํากิจการ อาศัยอํานาจตามความในมาตรา 16/6 และมาตรา 16/7 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทยบัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ออกข้อกําหนดไว้ดังต่อไปนี้ข้อ ๑ ให้มีคณะอนุกรรมการวินิจฉัยการเข้าถือหลักทรัพย์เพื่อครอบงํากิจการคณะหนึ่ง ประกอบด้วยอนุกรรมการจํานวนห้าคนซึ่งเลขาธิการเลือกจากรายชื่ออนุกรรมการที่คณะกรรมการกํากับตลาดทุนให้ความเห็นชอบ เพื่อทําหน้าที่พิจารณาเรื่องหนึ่งเรื่องใดเป็นรายกรณี ทั้งนี้ ในการเลือกนั้นให้คํานึงถึงความรู้ ความเชี่ยวชาญ และประสบการณ์ของอนุกรรมการที่ประกอบกันเป็นองค์คณะให้เหมาะสมกับเรื่องที่จะพิจารณา และให้การเลือกเป็นดังนี้ (1) หนึ่งคนจากรายชื่ออนุกรรมการในกลุ่มที่ 1 เป็นประธานอนุกรรมการ (2) สามคนจากรายชื่ออนุกรรมการในกลุ่มที่ 2 และ/หรือกลุ่มที่ 3 เป็นอนุกรรมการ (3) หนึ่งคนจากรายชื่ออนุกรรมการในกลุ่มที่ 4 เป็นอนุกรรมการ และเลขานุการให้เลขาธิการประกาศหลักเกณฑ์ที่ใช้ในการคัดเลือกตามวรรคหนึ่งให้ผู้เกี่ยวข้องสามารถตรวจสอบได้ ข้อ ๒ อนุกรรมการที่จะเป็นองค์คณะในการพิจารณาเรื่องใดต้องไม่มีส่วนได้เสียพิเศษในเรื่องที่พิจารณานั้น ในกรณีที่มีข้อเท็จจริงปรากฏในภายหลังที่แสดงว่าอนุกรรมการคนใดคนหนึ่งอาจมีส่วนได้เสียเป็นพิเศษ ให้เลขาธิการแจ้งให้อนุกรรมการคนดังกล่าวหรือองค์คณะพิจารณาทราบ แล้วแต่กรณี ในการนี้ ให้เลขาธิการเลือกอนุกรรมการคนใหม่เพื่อทําหน้าที่แทนอนุกรรมการคนดังกล่าว ทั้งนี้ การดําเนินการของคณะอนุกรรมการที่ได้กระทําไปแล้วให้มีผลสมบูรณ์ แม้ภายหลังจะมีการเปลี่ยนแปลงอนุกรรมการเนื่องจากเหตุดังกล่าว บุคคลที่จะได้รับผลโดยตรงในเรื่องที่พิจารณาของคณะอนุกรรมการวินิจฉัยการเข้าถือหลักทรัพย์เพื่อครอบงํากิจการ อาจยื่นคําคัดค้านอนุกรรมการคนหนึ่งคนใดเนื่องจากการมีส่วนได้เสียพิเศษในเรื่องที่พิจารณาได้ แต่คําคัดค้านต้องทําเป็นหนังสือลงลายมือชื่อผู้คัดค้าน โดยแสดงรายละเอียดและเอกสารหลักฐานประกอบคําคัดค้าน และยื่นต่อเลขาธิการภายในสามวันทําการนับแต่วันที่ได้รับแจ้งจากสํานักงานให้พิจารณาการมีส่วนได้เสียนั้นข้อ ๓ ให้คณะอนุกรรมการวินิจฉัยการเข้าถือหลักทรัพย์เพื่อครอบงํากิจการ มีอํานาจและหน้าที่ดังต่อไปนี้(1) พิจารณาสั่งการเกี่ยวกับการขอผ่อนผันหน้าที่ในการทําคําเสนอซื้อหลักทรัพย์ทั้งหมดของกิจการ สั่งการเกี่ยวกับหลักเกณฑ์การทําคําเสนอซื้อหลักทรัพย์ทั้งหมดของกิจการ หรือสั่งการอื่นใดตามประกาศเกี่ยวกับการเข้าถือหลักทรัพย์เพื่อครอบงํากิจการที่กําหนดให้เป็นอํานาจหน้าที่ของคณะอนุกรรมการวินิจฉัยการเข้าถือหลักทรัพย์เพื่อครอบงํากิจการ(2) พิจารณาสั่งการเกี่ยวกับการกระทําการหรืองดเว้นกระทําการใดในประการที่น่าจะมีผลกระทบต่อการทําคําเสนอซื้อหลักทรัพย์ของกิจการตามหลักเกณฑ์ที่กําหนดในประกาศที่ออกตามความในมาตรา 250/1(3) เสนอความเห็นหรือให้คําแนะนําต่อคณะกรรมการกํากับตลาดทุนและสํานักงานในเรื่องที่เกี่ยวกับการกระทําการร่วมกับบุคคลอื่นตามมาตรา 246 หรือมาตรา 247 และเรื่องอื่นใดที่เกี่ยวกับการเข้าถือหลักทรัพย์เพื่อครอบงํากิจการ(4) ขอให้บุคคลใด ๆ มาให้ข้อเท็จจริง คําอธิบาย คําแนะนํา และความเห็น หรือส่งเอกสารเพื่อประกอบการพิจารณาตามความจําเป็นข้อ ๔ ให้บรรดาประกาศสํานักงานที่ออกโดยอาศัยอํานาจหรือเพื่อประโยชน์ในการปฏิบัติตามประกาศคณะกรรมการกํากับหลักทรัพย์และตลาดหลักทรัพย์ ที่ กจ.54/2545 เรื่อง การแต่งตั้งและอํานาจหน้าที่ของคณะอนุกรรมการวินิจฉัยการเข้าถือหลักทรัพย์เพื่อครอบงํากิจการ ลงวันที่ 18 พฤศจิกายน พ.ศ. 2545 ซึ่งใช้บังคับอยู่ก่อนวันที่ประกาศนี้ใช้บังคับ ยังคงใช้บังคับภายใต้ประกาศนี้เท่าที่ไม่ขัดหรือแย้งกับประกาศนี้จนกว่าจะมีประกาศสํานักงานที่ออกตามประกาศนี้ออกใช้บังคับข้อ ๕ ประกาศนี้ให้ใช้บังคับตั้งแต่วันที่ 29 ธันวาคม พ.ศ. 2551 เป็นต้นไปผู้มีอํานาจลงนาม - ประกาศ ณ วันที่ 29 ธันวาคม พ.ศ. 2551 (นายวิจิตร สุพินิจ) ประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เพื่อกําหนดหลักเกณฑ์ในการแต่งตั้งคณะอนุกรรมการวินิจฉัยการเข้าถือหลักทรัพย์เพื่อครอบงํากิจการ และอํานาจหน้าที่ของคณะอนุกรรมการดังกล่าว จึงจําเป็นต้องออกประกาศนี้